KIRJALLINEN KYSYMYS E-4019/00 esittäjä(t): Doris Pack (PPE-DE) komissiolle. Matkanjärjestäjien ja lentoyhtiöiden alennusjärjestelmät.



Virallinen lehti nro 235 E , 21/08/2001 s. 0048 - 0050



KIRJALLINEN KYSYMYS E-4019/00 esittäjä(t): Doris Pack (PPE-DE) komissiolle (21. joulukuuta 2000) Aihe: Matkanjärjestäjien ja lentoyhtiöiden alennusjärjestelmät 1. Komissio on ilmoittanut tutkivansa, onko eurooppalaisten lentoyhtiöiden alennusjärjestelmissä syrjiviä piirteitä. Millainen tutkimustulos on saatu? Vastaako esimerkiksi saksalaisen Lufthansan Miles & More -järjestelmä EU:n kilpailuehtoja? 2. Johtavatko tällaiset asiakassuhteeseen perustuvat alennusjärjestelmät sitoutumiseen markkinoiden johtaviin yrityksiin niin, että kilpailu voi estyä? 3. Onko komissio tutkinut eurooppalaisten lentoyhtiöiden matkatoimistoille maksaman matkanjärjestäjäpalkkion pienentämisen vaikutusta kyseisten yhtiöiden johtavaan markkina-asemaan sekä matkanjärjestäjien syrjintään ja hyväksikäyttöön? Millaiset tutkimustulokset ovat? 4. Katsooko komissio, että perusprovisioiden pienentäminen 9 %:sta 5 %:iin, jolloin matkanjärjestäjien saamat provisiot kansallisen ja Euroopan sisäisen liikenteen lippujen myynnistä pienenevät noin 45 %, merkitsee syrjintää tai hyväksikäyttöä etenkin silloin, kun kyseessä ovat johtavassa markkina-asemassa olevat lentoyhtiöt? 5. Lentoyhtiöiden erilaisilla palkitsevilla ohjelmilla on houkutteleva vaikutus, mikä vääristää kilpailua. Onko komissio tutkinut kyseisiä ohjelmia? Millaisia tuloksia on saatu? Mitä komissio aikoo tehdä palkitsevien ohjelmien haitallisen vaikutuksen poistamiseksi? 6. Millaisia tuloksia komissio on saanut tarkastellessaan (kansallisten) lentoyhtiöiden yhä enenevää osallistumista kansainvälisiin ja maailmanlaajuisiin yhteenliittymiin? Johtavatko tällaiset yhteenliittymät hintoja, ehtoja, lentoaikatauluja ja palveluja koskeviin sopimuksiin? 7. Mitä komissio aikoo saamiensa tietojen pohjalta tehdä estääkseen kilpailua rajoittavat yhteenliittymät etenkin tapauksissa, joissa tällaiset lentoyhtiöiden toimet vääristävät kilpailua merkittävästi? 8. Ovatko kaikki jäsenvaltiot toteuttaneet EU:n direktiivin riittävässä määrin kansallisilla laeilla? Jos eivät, missä jäsenvaltioissa toteutus on riittämätöntä tai puuttuu täysin? 9. Onko tietoja väärinkäytöksistä, jotka liittyvät matkanjärjestäjiltä vaadittavaan maksukyvyttömyysvakuutukseen? Onko tähän liittyen tietoja siitä, että maksukyvyttömyystapauksissa palvelujen suorittajat (hotellit, lentoyhtiöt, linja-autoyritykset, palvelujen välittäjät jne.) esittävät liian suuria laskuja? Mitä komissio tekee estääkseen tällaiset väärinkäytökset etenkin, kun otetaan huomioon, että ne tulevat kuluttajien maksettaviksi korkeampien vakuutusmaksujen muodossa? Mario Montin komission puolesta antama vastaus (5. maaliskuuta 2001) 1. Arvoisa parlamentin jäsen viittaa komission tutkimukseen eurooppalaisten lentoyhtiöiden alennusjärjestelmistä. Tällä tarkoitetaan todennäköisesti kilpailuoikeudellisia tutkimuksia, joiden aloittamisesta ilmoitettiin tehtäessä päätöstä British Airwaysin kannustinjärjestelmästä brittiläisille matkatoimistoille(1). Päätöksen jälkeen British Airways on muuttanut huomattavasti kyseistä kannustinjärjestelmää. Komissio tutkii parhaillaan muiden yhteisön lentoyhtiöiden matkatoimistoille tarjoamia järjestelmiä. Näiden tutkimusten tuloksena muut lentoyhtiöt esittävät nyt komissiolle tarkistettuja versioita kannustinjärjestelmistään. Komissio toteuttaa tarvittavat toimenpiteet sen varmistamiseksi, että British Airwaysiä koskevan päätöksen periaatteita sovelletaan muihin vastaavanlaisessa tilanteessa oleviin yhteisön lentoyhtiöihin. Tutkimukset eivät kuitenkaan kata lentoyhtiöiden matkustajilleen tarjoamia kanta-asiakasohjelmia. Komissio ei ole tutkinut parlamentin jäsenen mainitsemaa Miles and More -järjestelmää. Komissio ei ole antanut lausuntoja kyseisen tai minkään muunkaan kanta-asiakasohjelman suhteesta yhteisön kilpailuoikeuteen. 2. Mikäli asiakassuhteeseen perustuvat alennusjärjestelmät -ilmaisulla tarkoitetaan lentoyhtiöiden tarjoamia kannusteita matkatoimistoille, komission näkemystä asiasta ja sen toteuttamia toimenpiteitä kuvaillaan ensimmäiseen kysymykseen annetussa vastauksessa. Jos asiakassuhteeseen perustuvat alennusjärjestelmät -ilmaisu viittaa sen sijaan matkustajille tarjottuihin kanta-asiakasohjelmiin (kuten Frequent Flyer Miles), komissio ei ole vielä ottanut kantaa siihen, rikkovatko tällaiset järjestelmät yhteisön kilpailuoikeutta. Tutkiessaan lentoyhtiöiden välisiä liittoutumia komissio on kuitenkin todennut, että liittoutuman osapuolten kanta-asiakasohjelmien tarkoituksena on vaikeuttaa kolmansien mahdollisuuksia kilpailla liittoutuman osapuolten kanssa. Komissio on vaatinut korjaustoimenpiteitä kielteisten vaikutusten lieventämiseksi(2). 3. ja 4. Kysymykseen siitä, onko lentoyhtiöiden maksamien perusprovisioiden alentaminen yhteisön kilpailuoikeuden vastaista, komissio haluaisi vastata viittaamalla Evelyne Gebhardtin esittämään kirjalliseen kysymykseen P-0062/00 antamaansa vastaukseen(3). 5. Jos kannustinjärjestelmillä tarkoitetaan lentoyhtiöiden kannustinjärjestelmiä matkatoimistoille, komissio viittaa parlamentin jäsenen ensimmäiseen kysymykseen antamaansa vastaukseen. Jos tällä tarkoitetaan matkustajille suunnattuja Frequent Flyer Miles -järjestelmän tyyppisiä kanta-asiakasohjelmia, komissio viittaa parlamentin jäsenen toiseen kysymykseen antamaansa vastaukseen. 6. ja 7. Komissio tutkii parhaillaan eräitä lentoyhtiöiden liittoutumia. Liittoutumiin sisältyy yleensä osapuolten välisiä sopimuksia hinnoista, aikatauluista, reittivalinnasta ja muista lentoliikennepalvelujen tarjoamiseen liittyvistä seikoista. Tällaiset sopimukset rajoittavat liittoutuman osapuolten välistä kilpailua. Liittoutumista voi kuitenkin olla myös hyötyä. Ne voivat esim. lisätä yleisölle tarjottujen lentoliikennepalvelujen määrää ja parantaa niiden laatua sekä lisätä palvelujen tarjoamisen tehokkuutta. Tästä syystä liittoutumille saatetaan myöntää poikkeus EY:n perustamissopimuksesta, jossa kielletään kilpailua rajoittavat sopimukset. Jotta liittoutuma saisi tällaisen poikkeusluvan, se ei saa merkitä kilpailun loppumista yksittäisiltä markkinoilta, sopimuksen edut on siirrettävä kuluttajille eikä liittoutuma saa rajoittaa kilpailua enempää kuin on tarpeen sen etujen saavuttamiseksi. Kaikissa näissä tapauksissa komissio toteuttaa tarvittavat toimenpiteet: se joko määrää korjaustoimenpiteitä tai edellyttää vapaaehtoisia sitoumuksia sen varmistamiseksi, että poikkeuksen myöntämiselle asetetut ehdot täytetään. 8. Kysymyksessä viitataan ilmeisesti matkapaketeista, pakettilomista ja pakettikiertomatkoista 13 päivänä kesäkuuta 1990 annettuun neuvoston direktiiviin 90/314/ETY(4). Kaikki jäsenvaltiot ovat ilmoittaneet direktiivin täytäntöönpanoa koskevat kansalliset säännöksensä. 9. Komissiolla ei ole tietoja, jotka koskisivat mainittua pakolliseen maksukyvyttömyysvakuutukseen liittyvää väärinkäyttöä. Jos tietoja tällaisesta väärinkäytöstä ilmenee, asian selvittäminen kuuluu komissiolle ja kyseisen direktiivin täytäntöönpanosta vastaavalle jäsenvaltiolle tai vastaaville jäsenvaltioille. (1) Komission päätös 1999/1973/EY British Airways, [2000], EYVL L 30, 4.2.2000. (2) Ks. esim. komission tiedonanto Lufthansan, SAS:n ja United Airlinesin liittoutumasta, [1998], EYVL C 239, 30.7.1998. (3) EYVL C 280 E, 3.10.2000. (4) EYVL L 158, 23.6.1990.